Tá cosc ar alcól á chur i bhfeidhm ar cheithre sheirbhís Iarnród Éireann idir Baile Átha Cliath agus Gaillimh, agus idir Baile Átha Cliath agus Cathair na Mart. Is ar an Aoine amháin a bheas an cosc i bhfeidhm.

Tá sé á thabhairt isteach mar gheall ar ghearáin rialta ó phaisinéirí faoi iompar frithshóisialta ar na traenacha.

Ní bheidh alcól á dhíol agus ní bheidh cead é a ól ar thrí sheirbhís idir Stáisiún Heuston agus Gaillimh, agus ar sheirbhís amháin idir an stáisiún sin agus Cathair na Mart.

Faoi ghrúpaí móra daoine a bhí na gearáin is mó, a dúirt urlabhraí ó Iarnród Éireann.